৭ ও ১৪ সেপ্টেম্বরই এসএসসি লিখিত পরীক্ষা, জানালেন মুখ্যসচিব

কলকাতা: ৭ ও ১৪ সেপ্টেম্বরই এসএসসি লিখিত পরীক্ষা (Teacher Recruitment Exam 2025) হচ্ছে। শুক্রবার জেলাশাসকদের বৈঠকে স্পষ্ট জানিয়ে দিলেন মুখ্যসচিব মনোজ পন্থ (Manoj Pant )।নবান্ন সূত্রে জানানো হয়েছে সুপ্রিম কোর্টের (Supreme Court) নির্দেশমতো দশ দিন সময় বাড়ানো হচ্ছে ফর্ম ফিলাপের।এই দশ দিনের মধ্যে যারা আবেদন করবেন তাদের একদিনের মধ্যেই এডমিট কার্ড দিয়ে দেওয়া হবে। আগামিকাল থেকে আগামী ১ সেপ্টেম্বর পর্যন্ত সুপ্রিম কোর্টের নির্দেশ মতো আবেদন পত্র নেওয়া হবে অনলাইনে। তারপর যারা আবেদন করবেন তাদের একদিনের মধ্যেই এডমিট কার্ড দিয়ে দেওয়া হবে।

স্কুল সার্ভিস কমিশনের মাধ্যমে শিক্ষক নিয়োগের লিখিত পরীক্ষা নিয়ে আজ উচ্চপর্যয়ের বৈঠক করেন মুখ্য সচিব। সেই বৈঠকেই স্কুল শিক্ষা দপ্তরকে এই নির্দেশ দেওয়া হয়েছে বলেই নবান্ন সূত্রে খবর। ৭ ও ১৪ই সেপ্টেম্বরের পর আর কোন দিন পাওয়া যাচ্ছে না পরীক্ষা নেওয়ার। তারপর পুজোর ছুটি পড়ে যাবে। সুপ্রিম কোর্টের নির্দেশ রয়েছে ৩০ শে ডিসেম্বরের মধ্যে পুরো নিয়োগ প্রক্রিয়া শেষ করতে হবে। তাই লিখিত পরীক্ষার দিন বদল সম্ভব নয়। এসএসসিকে সেই মনোভাব স্পষ্ট করে দিল রাজ্য। রাজ্য জুড়ে ৫ লক্ষ ৮০ হাজার পরীক্ষার্থী পরীক্ষা দেবে এসএসসি শিক্ষক নিয়োগের জন্য। দুই পরীক্ষার দিনেই পর্যাপ্ত পরিবহন ব্যবস্থা রাখতে হবে বলেও নির্দেশ দিয়েছেন মুখ্য সচিব। এই বিষয়ে রেলকেও প্রয়োজনীয় নির্দেশ দেওয়া হয়েছে রাজ্যের তরফে।